ბრეგენცი
ბრეგენცი (გერმ. Bregenz) — ქალაქი ავსტრიის უკიდურეს დასავლეთში, ფორარლბერგის ფედერალური მხარის დედაქალაქი. მდებარეობს ევროპის მესამე უდიდესი მტკნარი ტბის — ბოდენის აღმოსავლეთ ნაპირზე, შვეიცარიასა და გერმანიას შორის. ქალაქი გაშენებულია პლატოზე, ტერასების სერიაზე, რომელიც პფანდერის მთიდან ეშვება. აქ თავს იყრის რაინის ხეობიდან გერმანიის ალპების მთისწინეთისკენ მომართული საგზაო არტერიები. პირველი დასახლებები ამ ტერიტორიაზე ძვ. წ. 1500 წლით თარიღდება. ქალაქი მასიურად იბომბებოდა მეორე მსოფლიო ომის დროს, 1945 წელს.